
Projekteerimistingimuste määramine

(Tallinna mnt 81 kinnistule surugaasitankla rajamiseks)

	1. ASJAOLUD JA MENETLUSE KÄIK




29.06.2012. a taotles AS Eesti Gaas, registrikood 10178905, asukoht Liivalaia tn 9, Tallinn, mille esindajana tegutseb Dmitri Makarov volikirja alusel, Narva Linnavalitsuse Arhitektuuri- ja Linnaplaneerimise Ametilt projekteerimistingimusi Tallinna mnt 81 kinnistule surugaasitankla rajamiseks. Tallinna mnt 81 kinnistu kuulub Narva linnale.
Tankla on mõeldud teenindama Narva avalikku liinivedu teostavaid busse ja teisi sõidukeid, mille mootor on kohandatud töötama surugaasiga. Surumaagaas on tihedalt kokku surutud metaan (maagaas) gaasilises olekus. Metaan on keskkonnasõbralik ja küllaltki ohutu kütus. Surugaasi tankimine on lihtne, kiire, puhas ja ohutu. 
Kavandatakse tanklaplatsi, katusealuse, tankuri, reklaami posti, tänavavalgustuse ja välisvõrkude rajamist ning kompressorjaama hoone püstitamist. 
Projekteeritavale alale on vajalik ette näha parkimiskohad oma järjekorda ootavatele sõidukitele ja bussidele ning eraldi parkimisala teenindussõidukile. Vastuseks päringule Narva Linnavalitsuse Arhitektuuri- ja Linnaplaneerimise Ameti keskkonnaspetsialist väljendas oma arvamuse, et „projekteerimistingimuste hulgas oleks nõutud tanklaplatsil sademeveekanalisatsiooni, õli-liivapüüduri rajamine”.
	2. ÕIGUSLIKUD ALUSED



2.1    Ehitusseaduse §19 lõike 1 punkti 2 kohaselt ehitise püstitamiseks ja laiendamiseks koostatava ehitusprojekti aluseks on detailplaneeringu koostamise kohustuse puudumise korral projekteerimistingimused.

2.2    Ehitusseaduse §19 lõike 3 kohaselt projekteerimistingimused on kohaliku omavalitsuse kinnitatud konkreetsele ehitisele kohaldatavad arhitektuursed ja ehituslikud tingimused. 
2.3    Teeseaduse §19 lõike 5 kohaselt kohalike teede projekteerimise tingimused väljastab valla- või linnavalitsus.

2.4    Narva linna ehitusmääruse §22  lõike 1 kohaselt projekteerimistingimused kinnitab korraldusega Linnavalitsus.

	3. OTSUS




Määrata projekteerimistingimused Tallinna mnt 81 kinnistule surugaasitankla rajamiseks järgnevalt:      
	3.1 ÜLDANDMED



	3.1.1  Kinnistusraamatu andmed: 
          Katastriüksuse tunnus 51103:005:0008, ärimaa, krundi pindala 4521,0 m2.          

	3.1.2  Projekteerimistingimuste koostamise aluseks on projekteerimistingimuste 29.06.2012. a
          taotlus nr 6009/1-14, Ehitusseadus, Maagaasiseadus, Teeseadus,
          Narva linna ehitusmäärus, Eestis kehtivad normatiivid, EPN, Eesti Standardid.             

	

	3.2 PROJEKTEERIMISE EESMÄRK




Projekti koostamise eesmärgiks on Tallinna mnt 81 kinnistule surugaasitankla rajamine.
	3.3 ÜLDNÕUDED KOMPRESSORJAAMA HOONE, KATUSEALUSE, TANKURI, REKLAAMI POSTI EHITUSPROJEKTI OSA KOOSTAMISEKS, ARHITEKTUURSED JA LINNAEHITUSLIKUD TINGIMUSED 



3.3.1 Ehitusprojekt koostada ja vormistada Eesti Vabariigis kehtivate seaduste, määruste, projekteerimisnormide, standardite ja juhendite alusel, sealhulgas:
-  Majandus- ja kommunikatsiooniministri 17.09.2010. a määrus nr 67 „Nõuded ehitusprojektile”;

   - Eesti Standard EVS 865-1:2006 „Hoone ehitusprojekti kirjeldus. Osa 1: Eelprojekti seletuskiri” või Eesti Standard EVS 865-2:2006 „Hoone ehitusprojekti kirjeldus. Osa 2: Põhiprojekti ehituskirjeldus” (märkus: sõltuvalt projekti staadiumist); 

- Eesti Standard EVS 811:2012 „Hoone ehitusprojekt”;

- Eesti Standard EVS 812-7:2008 „Ehitiste tuleohutus. Osa 7: Ehitistele esitatava põhinõude, tuleohutusnõude tagamine projekteerimise ja ehitamise käigus”;

- Eesti Standard EVS 812-5:2005 „Ehitiste tuleohutus. Osa 5: Kütuseterminalide ja tanklate tuleohutus”;

-  Vabariigi Valitsuse 27.10.2004. a määrus nr 315 „Ehitisele ja selle osale esitatavad tuleohutusnõuded”;

-  Narva linna ehitusmäärus jne.

3.3.2 Situatsiooniskeem: kasutada Narva linna kaarti Narva Linnavalitsuse Arhitektuuri-ja Linnaplaneerimise Ameti kodulehelt www.narvaplan.ee.
3.3.3 Asendiplaan esitada mõõtkavas 1:500. Asendiplaanil esitada lisaks tabel: „Ehitiste eksplikatsioon” (nimetus, ehitisregistri kood, olulised tehnilised andmed, märkus) ning kinnistu tehnilised näitajad. Asendiplaanil näidata projekteeritava ala piirid, ehitiste asukohad ja mõõtmed, kaugused lähimate piiride ja ehitisteni, likvideeritavad ehitised, välisvõrgud, parkimiskohad, juurdepääs avalikult kasutatavale teele, sisse- ja väljasõit krundilt, transpordi liiklussuunad jne. Määratleda pinnakatted. 
3.3.4 Esitada tehnovõrkude koondplaan mõõtkavas 1:500. Tehnovõrkude koondplaanil esitada lisaks tabel „Projekteeritavate välisvõrkude eksplikatsioon” (nimetus, ehitisealune pind, pikkus, läbimõõt); selged kinnistute piirid; tehnovõrkude valdajate originaalkooskõlastused (ettevõtte nimetus, kooskõlastaja nimi, kuupäev, telefon).

3.3.5 Värvivaated esitada mõõtkavas 1:50. Vaadetel näidata välisviimistluse ja värvilahenduse pass, viited koos välisviimistluse passi numbritega, vaadete tähistused jne. Välisviimistluse ja värvilahenduse passis esitada välisviimistluse materjalide nimetused ja värvikoodid, värvikataloogi nimetus. Metallosade värvitoonid esitada RAL kataloogi järgi.

3.3.6 Esitada ehitusplatsi plaan. Plaanil näidata: masinate ja seadmete paiknemiskohad, ehitusmaterjalide ja jäätmete ladustamiskohad, ajutised piirded jne.
3.3.7 Esitada ehitusprojekti sõltumatu ekspertiis (Ehitusseadus § 21).
3.3.8 Lubatud hoone ja katusealuse ehitisealused pinnad: kuni 20 m2. 

3.3.9 Lubatud hoone ja katusealuse maksimaalsed kõrgused: kuni 3,0 m.
3.3.10 Lubatud reklaami posti kõrgus: kuni 10,0 m.
3.3.11 Lubatud reklaami posti ehitisealune pind: kuni 2,0 m2.
3.3.12 Arhitektuurne lahendus peab olema esinduslik, kõrgetasemeline, kaasaegne ning mõjuma „esteetiliselt puhastatuna”. Fassaadilahendused peavad olema esteetiliselt vaadeldavad kõikidel vaadetel.
3.3.13 Katusealune peab olema hästi valgustatud.

3.3.14 Lubatud hoone ja katusealuse piirdetarindite materjal: mittepõlevast materjalist.

3.3.15 Värvilahendus: kasutada piirkonda sobivaid värvilahendusi.

3.3.16 Krundi piirded: ei ole lubatud.

3.3.17 Esitada insener-tehniline projektlahendus kompressorjaama hoone, katusealuse, tankuri, reklaami posti elektrivarustusele.

3.3.18 Projekti koosseisus esitada lisaks hoone ja katusealuse plaanid ja püstlõiked, põhielementide paiknemise joonised ja sõlmed, katuste plaanid, kasutatavate materjalide ja põhielementide spetsifikatsioonid, seinte ja põrandate spetsifikatsioon kood nende lõigetega, avade täitmise plaanid, avatäidete spetsifikatsioon jne. 

3.3.19 Muud nõuded: vastavalt projekti tellija lähteülesandele, Ehitusseaduses, Maagaasiseaduses, Eesti Vabariigis kehtivate määruste, standardite ja projekteerimisnormidega ettenähtud nõuetele.
	3.4  ÜLDNÕUDED TEEOSA KOOSTAMISEKS, ARHITEKTUURSED JA LINNAEHITUSLIKUD TINGIMUSED PLATSI RAJAMISEKS



3.4.1 Projekteerida kõvakattega tanklaplats koos parkimiskohtadega. 
3.4.2 Näha ette vähemalt 2 parkimiskohta oma järjekorda ootavale sõidukile ja bussile.

3.4.3 Näha ette eraldi parkimisala teenindussõidukile.

3.4.4 Asendiplaanil näidata parkimiskohtade markeering ning mõõtjooned.

3.4.5 Tallinna maanteelt juurdepääsu asukoht: olemasolev. Näha ette teekatte rekonstrueerimine. 

3.4.6 Lubatud teekatted: teekattekivid, asfalt. 

3.4.7 Projekteerimise lähtetase: hea (H). 
3.4.8 Näha ette äärekivid. 

3.4.9 Geomeetriline lahendus: tagada liiklusohutus. Tagada busside liikumisvõimalused. Sõidutee laiuse piisavust kontrollida arvutusliku bussi pöördekoridori šablooniga.
3.4.10 Vertikaallahendus: tagada vete äravool teekattelt. 
3.4.11 Projekteerida teekattemärgiste ja vajalike liikluskorraldusvahendite ning infotahvlite paigaldamine.
3.4.12 Näha ette ehitustööde käigus rikutud katete taastamine. Plaanil näidata rikutud katete taastamise vööndid, eristades neid viirutusega.

3.4.13 Esitada tee-ehitusprojekt (Teeseadus § 19). Kasutada eraldi kausta. Projekti koosseisus esitada tiitelleht, seletuskiri, kooskõlastuste koondtabel, tehnilised näitajad, vertikaalplaneerimine, konstruktiivsed ristprofiilid, liikluskorralduse joonis, liikluskorraldusvahendite spetsifikatsioon, põhilised pinnakatete tööde mahud, ehituseaegne liikluskorralduse skeem jne.
3.4.14 Tee-ehitusprojekt peab olema koostatud projekteerimises pädeva vastutava spetsialisti poolt (Teeseadus § 251).
3.4.15 Ehitusprojekt koostada ja vormistada Eesti Vabariigis kehtivate seaduste, määruste, projekteerimisnormide, standardite ja juhendite alusel, sealhulgas:

- Teede- ja sideministri 28.09.1999. a määrus nr 54 „Teeprojekti suhtes esitatavad nõuded”;

            - Teede- ja sideministri 15.12.1999. a määrus nr 71 „Teetähistussüsteem ja selle rakendamise kord”;

- Majandus- ja kommunikatsiooniministri 28.11.2002. a määrus nr 14 „Nõuded liikumis-, nägemis- ja kuulmispuudega inimeste liikumisvõimaluste tagamiseks üldkasutatavates ehitistes”;

- Eesti Standard EVS 843:2003 “Linnatänavad”;

- Eesti Asfaldiliidu Asfaldinormid jne.

3.4.16 Seletuskirjas esitada lisaks järgmised analüüsid ning lahendused: ettevalmistustööd, takistavate rajatiste ümberehitamise vajadus, katend (valitud katendi konstruktsiooni kirjeldus, katendi arvutuslik kasutusaeg jne), piki- ja põikkalded, vetejuhtimine, liikluskorraldus (liiklusmärgid, teemärgistus), keskkonnakaitse, tee kasutamis- ja hooldamisjuhend.
3.4.17 Muud nõuded: vastavalt projekti tellija lähteülesandele, Teeseaduses, Eesti Vabariigis kehtivate määrustes ja standardites kehtestatud nõuetele.
	3.5 ÜLDNÕUDED VÄLISVÕRKUDE EHITUSPROJEKTI OSA KOOSTAMISEKS



3.5.1 Lahendada tanklaplatsilt sademevee kogumine ja kanaliseerimine. Näha ette sademevee-restkaevud. Sademevesi tuleb enne kanalisatsiooni juhtimist puhastada õli-liivapüüduris.
3.5.2 Lahendada ehitiste väliselektrivarustus.

3.5.3 Lahendada tanklaplatsi tänavavalgustus. Valgustus projekteerida maakaabliga ja metallpostidel.
3.5.4 Taotleda eelnevalt tehnilised tingimused tehnovõrkude valdajatelt. 

3.5.5 Välisvõrkude paigaldamiskohad: vastavalt tehnovõrkude valdajate poolt väljastatud tehnilistele tingimustele.
3.5.6 Välisvõrkude ehitusprojektid peavad vastama Eesti Standardile EVS 907:2010 „Rajatise ehitusprojekt” ning Majandus- ja kommunikatsiooniministri 17.09.2010. a määrusele nr 67 „Nõuded ehitusprojektile”.
3.5.7 Välisvõrkude asendiplaanilised tingmärgid: vastavalt Eesti Standardi EVS 907:2010 „Rajatise ehitusprojekt” lisale C. Kasutada tingmärke koos tähtedega (näiteks ―xw1―).

3.5.8 Välisvõrkude ehitusprojektide koosseisus esitada tehnovõrkude koondplaani koopia koos kooskõlastustega: vt punkt 3.3.4. 

3.5.9 Avalikult kasutatavat teed läbivate välisvõrkude paigaldamiseks tuleb esitada projekteerimises pädeva vastutava spetsialisti poolt koostatud ehituseaegne liikluskorralduse skeem.
3.5.10 Muud nõuded: vastavalt tehnovõrkude valdajate poolt väljastatud tehnilistele tingimustele, Eesti Vabariigis kehtivate määrustes ja standardites kehtestatud nõuetele.
	3.6 ÜLDNÕUDED KÕIKIDE EHITUSPROJEKTI OSADE KOOSTAMISEKS



3.6.1 Projekt (selle osad) peab olema koostatud või kontrollitud Ehitusseaduse §-s 47 nimetatud projekteerimises pädeva vastutava spetsialisti poolt. 

3.6.2 Projekt peab olema heaks kiidetud kõigil ehitusseadusega ettenähtud juhtudel.
3.6.3 Projekti koosseisus esitada spetsialistide originaalallkirjad ja ametiasutuse originaalkooskõlastused.
3.6.4 Esitada projekti nimetus vastavalt projekteerimistingimustele.
3.6.5 Projekti tellija lähteülesanne, tehnovõrkude valdajate poolt väljastatud kehtivad tehnilised tingimused, Narva Linnavalitsuse korraldus projekteerimistingimuste kinnitamise kohta, kooskõlastuste koondtabel esitada ehitusprojekti lisadena.
3.6.6 Projekti tellija lähteülesandes märkida ka tellija valitud projekti staadium (v.a teeosa).
3.6.7 Tehnilised näitajad esitada vastavalt Majandus- ja kommunikatsiooniministri 24.12.2002. a määrusele nr 69 „Ehitise tehniliste andmete loetelu“. Punktides „Muud oluliselt ehitist iseloomustavad andmed” esitada iga ehitise kasutamise otstarve, kood ning pindala.
3.6.8 Ehitiste kasutamise otstarbed ja koodid esitada vastavalt Majandus- ja kommunikatsiooniministri 26.11.2002. a määrusele nr 10 „Ehitise kasutamise otstarvete loetelu”.
3.6.9 Asendiplaanide ja tehnovõrkude koondplaani koostamise aluskaardiks võtta aktualiseeritud (olemasolevat situatsiooni tõeselt kajastav, sh tehnovõrgud) digitaalselt mõõdistatud geodeetiline alusplaan täpsusastmega M 1:500, kus on esitatud andmed koostaja kohta (ettevõtja nimi, litsentsi nr, töö nr, mõõdistamise aeg). Geodeetiline alusplaan peab olema registreeritud Narva Linnavalitsuse Arhitektuuri- ja Linnaplaneerimise Ametis. Narva Linnavalitsuse Arhitektuuri- ja Linnaplaneerimise Ameti geodeesia vanemspetsialisti või kaartide laadimise spetsialisti poolt kooskõlastatud geodeetiline krundi alusplaan paberkandjal esitada ehitusprojekti lisana.
3.6.10 Asendiplaanidel näidata lisaks projekteeritava ala piirid.
3.6.11 Võtta nõusolek ehitustööde läbiviimiseks projekteeritaval alal olemasolevate ja projekteeritud tehnovõrkude kaitsevööndite valdajatelt ja maaomanikelt.
3.6.12 Esitada garantiikiri või kokkulepe Narva Linnavalitsusega tanklaplatsi, välisvõrkude, tänavavalgustuse projekteerimise ja juurdepääsu teekatte rekonstrueerimise projekteerimise, finantseerimise, ehitamise kohta.
3.6.13 Esitada Narva Linnavalitsuse Arhitektuuri- ja Linnaplaneerimise Ametile kooskõlastamiseks ja arhiveerimiseks ehitusprojekt (selle osad) paberkandjal köidetuna formaadis A4.
	3.7 KOOSKÕLASTUSED 



3.7.1    Ida-Eesti Päästekeskus.

3.7.2    Narva Linnavalitsuse Arhitektuuri- ja Linnaplaneerimise Amet.
	4.  RAKENDUSSÄTTED




4.1    Käesolevad projekteerimistingimused on kehtivad kuni 10.07.2014. a.
4.2    Käesolev korraldus jõustub alates teatavakstegemisest.
4.3    Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

Tarmo Tammiste

Linnapea

Ants Liimets

	
	Linnasekretär

